Vjetrovita priča

Zovem se Branko Vjetar. Prostor kojim vladam je selo. Na brijegu nekoliko kuća rasutih kao da ih je netko posijao. Svakog dana šuljam se između kuća. Hvala Bogu što su udaljene jedna od druge pa mogu prolaziti između njih bez da se ogrebem. Tako se ja često šuljam selom i hladim ga, a ponekad, kad sam jako raspoložen, zapušem toplo pa se djevojke moraju razodjenuti. Volim kad djevojke nose široke suknje. Tada se zavučem ispod njih pa ih dižem, a one skakuću i rukama se brane. Kako je to smiješno! Tada su i momci sretni. Plandujem ja u tom selu, a osim što djevojkama dižem suknje, znam se zavući i u njihove frizure. Više ne nose kratku kosu. Koje li miline! Raskuštram im kosu, a one se ljute. Usput osušim rublje obješeno na uže. Barem neka korist od mene. To susjeda susjedi priča. Podignem i nešto malo prašine, tek toliko da se zna da sam tu. Znam da postoje i gradski vjetrovi, ali oni misle da su nešto posebno. Moji gradski suparnici često omalovažavaju mene i moje prijatelje iz sela.

Sada više nisam sa svojim prijateljima. Znao sam da nas gradski vjetrovi ne vole, ali nisam očekivao da nas žele ubiti…

Jednoga dana sanjareći i lagano pušući našao sam se u predgrađu grada. Dok sam se ogledavao nastojeći se orijentirati, osjetio sam kako me snažan vjetar gura u napuštenu kuću. Bio je to gradski vjetar Jura o kojem sam znao da je naročito zao. Uspio me ugurati u napuštenu kuću i zatvoriti u sobu. Sobe sam do sada gledao samo kad sam imao bliski susret s prozorom. Zavalio sam se u staru fotelju i razmišljao kako da se izvučem iz kuće. Usput sam uzdisao. Odjednom sam čuo cijuk miša. Poznavao sam ih dobro jer sam ih znao ganjati između kuća. Ovoga miša sam se usudio pitati za izlaz iz kuće. On mi se smilovao i pokazao rupu koju je koristio. Malo sam morao jače istegnuti svoje tijelo i spretno sam se izvukao. Nagradio sam svoga novoga prijatelja razgledavanjem grada iz svojeg velikog bijelog šešira. Dugo smo letjeli gradom. Odjednom začusmo buku. Prišli smo bliže i vidjeli grozotu. Neki stroj je vukao vjetrove u svoj tunel. Shvatio sam da je to ubojica vjetrova i sjetio sam se djedove pouke da ne ulazim u taj stroj. Bio sam jako uplašen i nisam htio prići stroju. Spustio sam mišića na zemlju. Opet se odnekud doskitao Vjetar Jura. Naglo me gurnuo u taj tunel.

Bijes me spopao, ali povratka nije bilo. Tunel je bio dug, tih i mračan. Moje suze tekle su poput brzog potoka jer sam mislio da više nikada neću djevojkama dizati suknje. Nevidljiv sam, ali to ne znači da nemam osjećaje. U tim trenutcima pred očima mi je preletio čitav život. Nisam zasnovao obitelj, bio sam u lošim odnosima s roditeljima, nisam imao veću svrhu kao vjetar – ponašao sam se kao dijete, a već umirem. Sve bih promijenio da se vratim u život. Pomirio bih se s roditeljima, pokušao naći djevojku, izborio bih se za područje, ali sada je kasno. Neka sila me je nosila prema kraju tunela i kao tane izletio sam iz njega. Nakon nekog vremena shvatio sam da ipak nisam mrtav. Djed nije znao da se ne umire u tunelu. Priroda u kojoj sam se našao kao da je čekala upravo mene, povjetarac. Sve je mirovalo i kad sam ja lagano puhnuo drveće je zasviralo najljepšu sonatu. To je to! Radosno sam puhao i znao sam da je moje zanimanje biti lahor kojega ljudi vole. Ne, neću biti olujni vjetar koji donosi nesreću. Pronašao sam svoju svrhu i želio sam se pomiriti s roditeljima.

Danas sam uspješan obiteljski vjetar, smireni vjetar. Našao sam prekrasnu vjetricu te zajedno ljeti hladimo oznojena lica. Reklo bi se da u eri nezaposlenosti imam stabilan posao ljeti, a zimi se odmaram. Put kroz tunel promijenio je moj život. Svatko može pronaći svoju svrhu i biti uspješan vjetar. Rekao sam na početku da nisam sa svojim prijateljima. Nažalost, moje zanimanje me odvelo daleko od sela na obalu mora jer sam tamo ljeti najpotrebniji s obzirom koliko lica treba hladiti, a i dalje se volim ponekad zavući pod suknju i raskuštrati frizuru.

VJETAR, 7.r.